FI Euroopan unionin virallinen lehti C 162/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 162/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ACEITE CAMPO DE MONTIEL”

EY-N:o: ES-PDO-0005-0590-30.01.2007

SMM ( ) SAN ( X )

1. Nimi:

”Aceite Campo de Montiel”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.5 – Öljyt ja rasvat

3.2 Kuvaus 1 kohdassa nimetystä tuotteesta:

Cornicabra-, Picual-, Manzanilla-, Arbequina- ja Local-lajikkeiden oliiveista saatu ekstra-neitsytoliiviöljy, joka valmistetaan mekaanisin tai fysikaalisin menetelmin, jotka eivät muuta öljyä ja jotka säilyttävät jalostetun hedelmän maun, aromin ja ominaisuudet.

Happamuus: enintään 0,5 °

Peroksiluku: enintään 15

Ultraviolettiabsorbanssi: K 270: enintään 0,20

K 232: enintään 2,50

Kosteuspitoisuus ja epäpuhtaudet yhteensä ≤ 0,1 %

Aistinvarainen arviointi:

— Virheiden mediaani Md = 0

— Hedelmäisyyden mediaani Mf ≥ 2,5

Aceite Campo de Montielin erityisominaisuudet johtuvat pääasiallisten lajikkeiden Cornicabra ja Picual luonnollisesta sekoittumisesta, joka antaa öljylle sille ominaisen karvauden ja kirpeyden. Aistinvaraisen arvioinnin mukaan nämä oliiviöljyn positiiviset ominaisuudet esiintyvät huomattavina määrinä: karvaus 3–6 ja kirpeys 3,4–6,3; vähäisemmässä määrin on aistittavissa myös muille lajikkeille ominaisia omenaa ja mantelia.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

—

3.6 Viipalointia, raastamista, pakkaamista jne. koskevat erityiset säännöt:

Varastoitu oliiviöljy pakataan määritellyllä maantieteellisellä alueella.

Näin voidaan taata tuotteen tyypillisten ominaisuuksien säilyminen ja valvontaelinten toteuttama tuotannon jatkuva valvonta, jolla varmistetaan myös, että tuotteen loppukäsittelystä vastaavat alueen tuottajat ja järjestäytyneet maatalouden rakenteet. Juuri nämä tahot ovat parhaiten perillä kyseisten öljyjen tavasta reagoida pullotusmenetelmiin, dekantointiajoista ja -menetelmistä, käytettävistä suodattimista (piimaa, selluloosa), pullotuslämpötiloista sekä öljyjen käyttäytymisestä kylmässä ja varastoinnin aikana. Tällä menettelyllä onnistutaan säilyttämään oliiviöljyn laatu ja varmistamaan sen jäljitettävyys.

Pakkaajien käytössä on oltava erilliset järjestelmät SAN-tunnuksella varustettujen öljyjen ja muiden öljyjen pullotusta varten.

Lisäksi niillä on oltava käytössään tyyppihyväksytyt öljyn mittausjärjestelmät.

Öljy on pakattava enintään viiden litran vetoisiin lasista, muovista, polyeteenistä, metallista, posliinista tai lasitetusta savesta valmistettuihin astioihin.

3.7 Merkintöjä koskevat erityiset säännöt:

Pakkausten etiketissä on oltava yhdessä myyntinimityksen kanssa nimityksen tunnus ja teksti ”Denominación de Origen Aceite Campo de Montiel” sekä valinnaisena varmennuselimen antama valvontaa koskeva vaatimustenmukaisuusmerkki.

Astiat, joihin suojatulla alkuperänimityksellä varustettu öljy on pakattu kulutusta varten, on varustettava ryhmittymän antamalla ja valvontaelimen tarkastamalla varmistussinetillä, etiketillä tai vastaetiketillä, jotka kiinnitetään siten, ettei niitä voida käyttää uudelleen.

Etiketin on oltava päällysmerkintöjä koskevien yleisten vaatimusten mukainen.

4. Maantieteellisen alueen tarkka rajaus:

Alue, jolla alkuperänimityksellä suojattu tuote tuotetaan, jalostetaan ja pakataan, käsittää seuraavat kunnat Ciudad Realin maakunnassa: San Carlos del Valle, Membrilla, Santa Cruz de Mudela, La Solana, Valdepeñas, Almuradiel, Viso del Marqués, San Lorenzo de Calatrava, Albaladejo, Alcubillas, Alhambra, Almedina, Carrizosa, Castellar de Santiago, Cózar, Fuenllana, Montiel, Puebla del Príncipe, Santa Cruz de los Cáñamos, Terrinches, Torre de Juan Abad, Torrenueva, Villahermosa, Villamanrique, Villanueva de la Fuente ja Villanueva de los Infantes.

5. Yhteys maantieteelliseen alueeseen:

5.1 Maantieteellisen alueen erityisyys:

Campo de Montiel on kalkkipitoinen ylätasanko, jonka pinta-ala on yli 7 000 neliökilometriä ja keskimääräinen korkeus merenpinnasta 850 metriä. Alue on rakenteeltaan yhtenäinen, ja sen erityisominaisuudet poikkeavat muista lähialueista. Siellä harjoitetaan pääasiassa maataloutta.

Maaperän erityispiirteitä ovat muun muassa punaruskean ja kalkkipitoisen aineksen runsas esiintyminen, huomattavan korkea kalsiumkarbonaattipitoisuus ja puhtaus.

Alueen ilmasto-olosuhteet ovat äärimmäiset. Pitkän ankaran talven ja kuuman aurinkoisen kesän väliset lämpötilanvaihtelut ovat suuria, valo on erittäin voimakas ja sademäärä alhainen (600–700 mm).

5.2 Tuotteen erityisyys:

Campo de Montiel -oliiviöljyllä on seuraavat ominaisuudet:

— oliivien korkea rasvahappopitoisuus ja erittäin hyvät puristamisominaisuudet;

— korkeat antioksidanttisten öljyhappojen ja polyfenolien pitoisuudet, joiden ansiosta öljy säilyy pitkään eltaantumattomana ja säästyy hapettumisen aiheuttamalta heikkenemiseltä;

— aistinvaraisen arvioinnin mukaan oliiviöljyn positiiviset ominaisuudet – karvaus ja kirpeys – esiintyvät huomattavina määrinä: karvaus 3–6 ja kirpeys 3,4–6,3.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maaperä- ja ilmasto-olosuhteet vaikuttavat merkittävästi alueen viljelykäytäntöihin ja -menetelmiin. Ne vaikuttavat myös suuresti tuotteiden, kuten oliivien ja niistä puristetun oliiviöljyn, laatuun ja ominaisuuksiin.

Edellä mainitut maaperä- ja ilmasto-olosuhteet antavat Campo de Montielin ekstra-neitsytoliiviöljyille 5.2 kohdassa mainitut erityisominaisuudet.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://docm.jccm.es/portaldocm/verDiarioAntiguo.do?ruta=2006/12/14

Itsehallintoalueen maatalousministeriön 28. marraskuuta 2006 tekemä päätös suojatun alkuperänimityksen ”Aceite Campo de Montiel” rekisteröintihakemuksen hyväksymisestä.